REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/179-16

09. septembar 2016. godine

B e o g r a d

Z A P I S N I K

ČETVRTE SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 9. SEPTEMBRA 2016. GODINE

 Sednica je počela u 10,10 časova.

 Sednicom je predsedavala Maja Gojković, predsednica Odbora.

 Sednici su prisustvovali: Vladimir Đukanović, Stanija Kompirović, Snežana Paunović, dr Ana Stevanović, Aleksandra Čabraja, Nikola Savić, Nataša Mihailović Vacić, Hadži Milorad Stošić, Đorđe Vukadinović, članovi Odbora.

Sednici su prisustvovali: Marija Obradović, Bojan Torbica, Bogdan Obradović, Marko Atlagić, Miletić Mihajlović, Maja Videnović, Enis Imamović, zamenici članova Odbora.

Sednici nije prisustvovala član Odbora mr Jadranka Jovanović, niti njen zamenik.

Na predlog predsedavajućeg, članovi Odbora su jednoglasno usvojili sledeći:

D n e v n i r e d:

1. **Utvrđivanje liste kandidata za članove Saveta Regulatornog tela za elektronske medije, kao i liste organizacija koje zajedno čine jedinstvenog ovlašćenog predlagača;**
2. **Utvrđivanje liste kandidata koji ispunjavaju uslove javnog konkursa za izbor kandidata za članove Programskog saveta javne medijske ustanove Radio-televizije Srbije;**
3. **Razno.**

Pre prelaska na razmatranje utvrđenog Dnevnog reda, usvojen je, većinom glasova, bez primedaba, Zapisnik Druge sednice Odbora, održane 28. jula 2016. godine.

**PRVA TAČKA -** Utvrđivanje liste kandidata za članove Saveta Regulatornog tela za elektronske medije, kao i liste organizacija koje zajedno čine jedinstvenog ovlašćenog predlagača.

**Predsedavajuća** je upoznala članove Odbora sa procedurom za predlaganje kandidata za članove Saveta Regulatornog tela za elektronske medije ispred ovlašćenih predlagača, nadležnog odbora Skupštine AP Vojvodine i udruženja izdavača elektronskih medija i udruženja novinara u Republici Srbiji, objavljen 17. avgusta tekuće godine. Službi su dostavljeni sledeći predlozi ovlašćenih predlagača:

1. Obrazložen predlog nadležnog odbora Skupštine AP Vojvodine;
2. Obrazloženi predlozi Društva novinara Vojvodine, Sindikata novinara Srbije, Udruženja radio stanica RAB Srbije, Udružene radio televizijske stanice Srbije, koje zajedno čine oblašćenog predlagača.

Potpunu dokumetaciju za kandidate za članove Saveta Regulatornog tela za elektronske medije, u skladu sa Javnim pozivom i Zakonom o elektronskim medijima su dostavili:

1. Nadležni odbor Skupštine AP Vojvodine, koji su predložili kandidate Sinišu Isakova i Đorđa Vozarevića;
2. Društvo novinara Vojvodine, koji su predložili kandidate prof. dr Biljanu Ratković Njegovan i mr Milana Petkovića.

Nepotpunu dokumetaciju su dostavili:

1. Udruženje radio stanica RAB Srbija koje je predložilo kandidate Gorana Pekovića i Velimira Miloševića. Za kandidata Velimira Miloševića nije dostavljena diploma o stečenoj stručnoj spremi, kao i isprave kojima se dokazuje njegovo radno iskustvo u struci, dok je za kandidata Gorana Pekovića dostavljena potpuna dokumentacija.
2. Udružene radio televizijske stanice Srbije koje je predložilo kandidate Gorana Pekovića i Velimira Miloševića. Za kandidata Velimira Miloševića nije dostavljena diploma o stečenoj stručnoj spremi, kao i isprave kojima se dokazuje radno iskustvo kandidata u struci, dok je za kandidata Gorana Pekovića dostavljena potpuna dokumentacija.

Predsedavajuća je napomenula, da je kandidat Velimir Milošević penzioner, koji je bio izabran 2005. godine za člana Radiodifuznog saveta i na tom mestu je ostao pun mandat, do 2009. godine. Pošto se kandidat penzionisao u struci, ispunjava uslove, te da može obavljati funkciju, ukoliko bude izabran.

1. Sindikat novinara Srbije koji je predložio kandidate mr Milana Petkovića i prof. dr Biljanu Ratković Njegovan. Za kandidata Biljanu Ratković Njegovan nije dostavljeno uverenje da nije pokrenuta istraga ili podignuta optužnica, dok je za kandidata mr Milana Petkovića dostavljena potpuna dokumentacija.
2. Sindikat novinara Srbije je dostavio potvrdu iz Registra sindikata Ministarstva za rad, zapošljavanje, boračaka i socijalna pitanja, dok je Javnim pozivom propisano da se dostavi potvrda iz Agencije za privredne registre kojom se dokazuje da su udruženje novinara, te kao sindikalna organizacija ne mogu biti ovlašćeni predlagači.

Prededavajuća je ukazala i na to da u skladu sa članom 11. Zakona, u roku od sedam dana od dana objavljivanja liste kandidata i liste organizacija, Odbor za kulturu i informisanje određuje datum održavanja sastanka radi utvrđivanja zajedničkog predloga kandidata. Na sastanku organizacije treba dogovorom da utvrde konačan predlog dva kandidata za člana Saveta. Ukoliko se dogovor ne može postići zajedničkim dogovorom svih organizacija, konačan predlog zajedničkog kandidata utvrđuje se glasanjem. Nakon toga, Odbor organizuje javni razgovor sa predloženim kandidatima za člana Saveta, u roku od 15 dana od dana utvrđivanja predloga.

**Dr Ana Stevanović** je u svom izlaganju istakla da je Gordani Suši, članu REM, mandat istekao 23. marta 2016. godine, ali da javni konkurs još uvek nije raspisan, uprkos tome što član 10. Zakona o elektronskim medijima navodi da se javni konkurs raspisuje šest meseci pre isteka mandata. Takođe, navela je, u martu je povučena lista predstavnika nevladinog sektora, tako da one još uvek nemaju svoje predstavnike u ovom regulatornom telu. Dr Ana Stevanović je ukazala da REM, kao nezavisno telo, treba da predstavi svoj Izveštaj o nadzoru emitera tokom predizborne kampanje, što nije učinjeno i što smatra kršenjem medijskih sloboda.

**Predsedavajuća** je napomenula da se ova pitanja mogu razmatrati pod tačkom 3. Razno, te je zamolila narodnu poslanicu da se drži teme Dnevnog reda i govori o proceduri izbora ili o kandidatima.

**Dr Ana Stevanović** je dodala da ima zamerku na biografiju kandidata Velimira Miloševića, koja je u domenu obrazovanja vrlo štura i sadrži samo geografske odrednice, ali ne i stepen stručne spreme, koji je obavezan uslov propisan Javnim pozivom.

**Aleksandra** **Čabraja** jenapomenula da je sednica Odbora zakazana u kratkom roku i da je kompletan materijal, koji sadrži preko 200 stranica, dostavljen narodnim poslanicima putem e-maila, na njihov zahtev.

**Nikola Savić** istakao je da prilikom izbora kandidata treba voditi računa o ravnomernoj teritorijalnoj zastupljenosti predstavnika u Savetu Regulatora. Ujedno je ukazao i na to da je mr Milan Petković jedini kandidat koji je iz Niša.

**Hadži Milorad Strošić** je saglasan sa navodima člana Odbora i istakao da će podržati kandidaturu mr Milana Petkovića, kao stručnog i kvalitetnog kandidata.

**Predsedavajuća** je istakla je, da je jedan od predlagača dostavio potpunu, dok je drugi predlagač izostavio nepotpunu dokumentaciju za prof. dr Biljanu Ratković Njegovan. Pošto svaki predlagač pojedinačno ima pravo predloga i da su dva predlagača predložila istog kandidata, smatra se da je dokumentacija prof. dr Biljane Ratković Njegovan potpuna.

**Đorđe Vukadinović** izrazio je nedoumicu da li se na aktuelnoj sednici biraju kandidati ili samo utvrđuju liste i datum održavanja sastanka ovlašćenih predlagača, na kome će oni odlučivati o izboru dva kandidata. Istakao je da se na dnevnom redu nalaze predlozi četiri udruženja koja predlažu po dva ista kandidata, te se stiče utisak da se radi o koordinaciji u njihovom radu. Ujedno je ukazao na to da bi trebalo detaljnije govoriti o Savetu Regulatora, jer upravo narodni poslanici biraju članove Saveta, a za nadležnosti Saveta šira javnost nije baš najbolje upoznata. Bilo bi dobro organizovati javno slušanje ili tematsku sednicu Odbora na ovu temu.

**Predsedavajuća** je ponovila, da na Dnevnom redu nije Regulatorno telo za elektronske medije, kao i to da je većina poslanika upoznata sa njegovim delokrugom rada. Podsetila je sve prisutne, da se na ovoj sednici raspravlja o proceduri, odnosno potvrđivanju lista ovlašćenih predlagača. Ukazala je da se mora poštovati Zakon koji ne priznaje sindikate kao adekvatne ovlašćene predlagače, već samo udruženja koja ispunjavaju uslove propisane Zakonom o elektronskim medijima.

**Vladimir Đukanović** je naglasio da je saglasan sa predsedavajućom da se mora poštovati Zakon, kao i predlogom da bi bilo dobro organizovati javno slušanje na temu rada nekadašnjem RRA i sadašnjeg Saveta Regulatora za elektronske medije. Izrazio je lično nezadovoljstvo radom Regulatornog tela i naglasio da su nadležnosti i procedure o ovom regulatornom telu utvrđene dosta ranije, po kojima se jednako i danas postupa.

**Predsedavajuća** je podsetila da Savet Regultora za elektronske medije dostavlja godišnji Izveštaj o radu, te da će članovi Odbora biti u prilici da sa predstavnicima Saveta direktno i detaljno raspravljaju o radu Saveta.

S obzirom da povodom ove tačke Dnevnog reda nije više bilo prijavnjenih za raspravu, predsedavajuća je stavila na glasanje predlog da se Utvrdi lista kandidata za članove Saveta Regulatornog tela za elektronske medije, na predlog nadležnog odbora Skupštine AP Vojvodine, i to su: Siniša Isakov i Đorđe Vozarević.

Članovi Odbora su **većinom glasova prihvatili predlog** da se utvrdi lista kandidata za članove Saveta Regulatornog tela za elektronske medije kojeg predlaže nadležni odbor Skupštine AP Vojvodine, i to su: Siniša Isakov i Đorđe Vozarević.

Predsedavajuća je stavila na glasanje predlog da se Utvrdi lista organizacija koje zajedno čine jedinstvenog ovlašćenog predlagača u skladu sa članom 10. Zakona o elektronskim medijima i to: Društvo novinara Vojvodine, Udruženje radiostanica RAB Srbije i Udružene radio-televizijske stanice Srbije.

Članovi Odbora su **većinom glasova prihvatili predlog** da se utvrdi lista organizacija koje zajedno čine jedinstvenog ovlašćenog predlagača u skladu sa članom 10. Zakona o elektronskim medijima i to: Društvo novinara Vojvodine, Udruženje radiostanica RAB Srbije i Udružene radio-televizijske stanice Srbije.

Predsedavajuća je stavila na glasanje predlog da se Utvrdi lista kandidata za člana Saveta Regulatornog tela za elektronske medije, koju predlažu organizacije koje zajedno čine jedinstvenog ovlašćenog predlagača, i to su: Milan Petković, Biljana Ratković Njegovan, Goran Peković i Velimir Milošević.

Članovi Odbora su **većinom glasova prihvatili predlog** da se utvrdi lista kandidata za člana Saveta Regulatornog tela za elektronske medije koju predlažu organizacije koje zajedno čine jedinstvenog ovlašćenog predlagača i to su: Milan Petković, Biljana Ratković Njegovan, Goran Peković i Velimir Milošević.

Predsedavajuća je stavila na glasanje predlog da se Utvrdi datum održavanja sastanka organizacija koje zajedno čine jedinstvenog ovlašćenog predlagača u roku od 7 dana od dana potvrđivanja liste kandidata i liste organizacija na internet sajtu Narodne skupštine Republike Srbije, odnosno 16. septembra 2016. godine.

Članovi Odbora su **većinom glasova prihvatili predlog** da se utvrdi 16. septembar 2016. godine kao datum održavanja sastanka organizacija koje zajedno čine jedinstvenog ovlašćenog predlagača.

**DRUGA TAČKA -** Utvrđivanje liste kandidata koji ispunjavaju uslove javnog konkursa za izbor kandidata za članove Programskog saveta Javne medijske ustanove Radio-televizije Srbije.

**Predsedavajuća** je upoznala prisutne članove Odbora, da je Odbor za kulturu i informisanje, na sednici održanoj 28. jula 2016. godine, zaključio, da je potrebno da kandidati ponovo dostave sledeće dokaze (u roku od 30 dana od dana održavanja sednice Odbora) o ispunjenosti uslova propisane Javnim konkursom za izbor kandidata za članove Programskog saveta Javne medijske ustanove „ Radio-televizija Srbije“:

1. uverenje da kandidat nije osuđivan i da nije pokrenut krivični postupak, istraga ili prethodni postupak za krivična dela iz nadležnosti sudova i tužilašta, ne starije od šest meseci;
2. overenu izjavu kandidata kojom se potvrđuje da ne obavlja javnu ili političku funkciju, u skladu sa članom 28. stav 3. Zakona o javnim medijskim servisima, ne stariju od šest meseci.

**Đorđe Vukadinović** je istakao da će podržati listu od 29 predloženih kandidata. Ukazao je na to da 15 od prijavljenih 29 kandidata Programskog saveta RTS, koji treba da kreira i usmerava programsku politiku javnog servisa, bira Upravni odbor RTS. Naglasio je nezadovoljstvo načinom izbora članova Programskog saveta i samim radom Radio-televizije Srbije na koji se, po njegovom mišljenju, vrši pritisak od strane izvršne vlasti.

**Vladimir Đukanović** jekonstatovao da izvršna vlast ne vrši pritisak i da trenutno postoji najveća sloboda u kreiranju politike i izboru članova Javnog servisa u organima odlučivanja, što ranijih godina nije bio slučaj.

**Dr Ana Stevanović** je izrazila sumnju u nepristrasnost kandidata, zbog, kako je rekla, izvesnog broja kandidata koji su zaposleni u Kabinetu predsednika Republike Srbije - Službi za informisanje, gde uprkos tome što imaju oskudne biografije, mogu direktno, politički, da utiču na kreiranje politike Javnog medijskog servisa.

**Predsedavajuća** je naglasila da svako može birati svoje saradnike u skladu sa poverenjem koje zavređuju, ali da je tema dnevnog reda utvrđivanje liste kandidata koji imaju validnu dokumentaciju, od kojih će 15 članova Programskog saveta RTS birati sama javna ustanova, bez ikakvih uticaja u odlučivanju.

**Aleksandra Čabraja** je ukazala na to da se njena sumnja u kredibilitet kandidata ne odnosi na to što su pojedini kandidati zaposleni u Kabinetu predsednika Republike i ujedno bliski saradnici predsednika Republike, već to, što se oni nalaze na listi za članove Programskog saveta RTS, jer postoji bojazan da će politički uticati na kreiranje politike RTS.

**Predsedavajuća** je konstatovala da narodni poslanici ne mogu unapred predvideti odluke Upravnog odbora RTS-a i još jednom naglasila da se na aktuelnoj sednici samo potvrđuje lista prijavnjenih kandidata, na osnovu validnosti dostavljene dokumentacije.

S obzirom da povodom ove tačke Dnevnog reda nije više bilo prijavnjenih za raspravu, predsedavajuća je stavila na glasanje predlog da se Utvrdi lista kandidata koji ispunjavaju uslove javnog konkursa za izbor kandidata za članove Programskog saveta Javne medijske ustanove Radio-televizije Srbije, a to su:

1. Branko Gardašević
2. Tijana Naumović
3. Miloš Stokić
4. Mirjana Maksimović
5. Tijana Kasper
6. Želimir Gvardiol
7. Maja Radović
8. Ivona Katić
9. Borka Popović
10. Ana Mandić
11. Aleksandar Zagorac
12. Balša Đogo
13. Aleksandar Dunđerin
14. Milivoje Pavlović
15. Predrag Obradović
16. Dejan Milenković
17. Vladan Terzić
18. Ivan Karl
19. Nada Popović Perišić
20. Snežana Cvetković
21. Nebojša Spaić
22. Ivan Topalović
23. Duško Medić
24. Maja Vukadinović
25. Nikola Stojanović
26. Vuk Žugić
27. Dijana Subotički Miletić
28. Jovanka Todorović Savović
29. Milan Janković

Kandidati koji nisu dostavili dopunu dokumentacije predviđene Javnim konkursom su:

1. Nebojša Kuzmanović
2. Nataša Debeljak
3. Vesna Ćilerdžić
4. Dragan Marinković
5. Ljiljana Marković
6. Darko Nadić

Kandidati koji su odustali od kandidature nakon objavljivanja Javnog konkursa:

1. Simo Čulić
2. Simona Mitrović Dunjić
3. Ana Martinoli
4. Vukica Krivokapić
5. Danilo Rončević
6. Vesna Milekić
7. Nemanja Pantić

Članovi Odbora su **većinom glasova prihvatili predlog** da se Utvrdi lista kandidata koji ispunjavaju uslove javnog konkursa za izbor kandidata za članove Programskog saveta Javne medijske ustanove Radio-televizije Srbije.

**Predsedavajuća** je navela da je sledeći korak, sadržan u tački 8. Odluke o pravilima o sprovođenju Javnog konkursa, odnosno da nadležni odbor obavlja razgovor sa kandidatima koji ispunjavaju uslove Javnog konkursa i da će nakon toga Odbor za kulturu i informisanje utvrditi listu od 29 kandidata koju dostavlja Upravnom odboru RTS-a, koji biraju 15 članova sa liste.

**TREĆA TAČKA-** Razno.

**Predsedavajuća** je podsetila, da je Odbor na drugoj sednici, održanoj 28. jula 2016. godine, usvojio predlog da se od Komisije za kategoriju elektronskih medija zatraži pisana informacija o načinu raspodele sredstava u vezi sa Konkursom za sufinansiranje projekata proizvodnje medijskih sadržaja iz oblasti javnog informisanja u 2016. godini, kao i da se od Ministarstva kulture i informisanja zatraži pisana informacija o razlozima za izmenu Predloga odluke Komisije o raspodeli sredstava na Konkursu za sufinansiranje projekata proizvodnje medijskih sadržaja iz oblasti javnog informisanja u 2016. godini.

Navela je da su u materijalu za ovu sednicu, dostavljeni dopisi upućeni Ministarstvu kulture i informisanja i Komisiji, kao i odgovor Ministarstva o razlozima za izmenu Predloga odluke komisije o raspodeli sredstava na Konkursu za sufinansiranje projekata proizvodnje medijskih sadržaja iz oblasti javnog informisanja u 2016. godini.

**Aleksandra Čabraja** ukazala je na to da se informacije koje se tiču, kako ovog konkursa, tako i mnogih drugih pitanja iz delokruga rada Ministarstva kulture i informisanja, čine dosta paušalnim i nepreciznim. Istakla je da javnost treba biti detaljno upućena u finansiranje projekata iz ovih oblasti. Ujedno je izrazila i potrebu za konkretnijim objašnjenjem razloga zbog kojih su pojedini projekti, koji imaju kritički odnos prema vlasti, odbijeni od strane Ministarstva, kako bi se šira javnost uverila da nije došlo do bilo kakve vrste zloupotrebe.

**Predsedavajuća** je podsetila prisutne da su na prethodnoj sednici zatražene informacije kako od Ministarstva kulture i informisanja tako i od Komisije za kategoriju elektronskih medija. Ministarstvo kulture je prosledilo traženu informaciju, iz koje se može zaključiti da se ministar saglasio sa 889 od 898 projekata, što znači da nije prihvaćeno 9. Komisija je prosledila samo pismenu zahvalnost za interesovanje Odbora za rad Komisije. Predsednica Odbora je, pošto nema potpunih informacija dostavljenih sa obe strane, naglasila da se ne može detaljnije raspravljati o ovoj temi. Potrebno je sačekati da se dobije pisana informacija i od strane Komisije i nakon dobijenih svih relevantnih informacija od strane Komisije i Ministarstva otvoriti raspravu na ovu temu.

**Dr Ana Stevanović** je istakla da bi trebalo, pored predstavnika Ministarstva kulture i informisanja i Komisije za kategoriju elektronskih medija, pozvati i predstavnike NUNS, Nezavisnog društva novinara Vojvodine i Medija centra, udruženja čiji su projekti odbijeni, kako bi se zajednički utvrdili objektivni razlozi za njihovo odbijanje.

**Predsedavajuća** se složila sa konstatacijom, ali je istakla da je prethodno bilo neophodno da obe institucije dostave tražene informacije. Ukazala je i na to da se iz materijala može videti da pojedine organizacije nisu dobile sredstva jer projekti nisu pripadali kategoriji za koju su organizacije aplicirale.

**Vladimir Đukanović** naglasio je da novinarska udruženja ne treba da budu ni kritički ni nekritički nastrojeni prema vlasti, već da se bave istinom i poboljšanjem položaja novinara u Srbiji. Zaključio je da su neki od predstavnika Udruženja bili članovi komisija za odlučivanje o projektima, tako da su jasne indikacije kako se novac preraspoređivao.

**Maja Videnović** je iznela svoj stav da je nelegitimno da se pod tačkom Razno raspravlja ali i govori u političke svrhe i podržala ideju da ova tema bude inicijativa za neku narednu raspravu.

**Predsedavajuća** se složila sa tim da je trebalo samo konstatovati nedostatak informacija i da se o ovoj temi raspravlja ne nekoj od narednih sednica Odbora, nakon dostavljanja neophodnih izveštaja od strane Komisije i Ministarstva ukojima će biti sve relevantne činjenice u vezi sa ovim slučajem.

Sednica je završena u 11, 30 časova.

 SEKRETAR ODBORA PREDSEDNICA ODBORA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Dana Gak Maja Gojković